Dogtertjie sterf toe ma haar met motor stampArgieffoto: Pixabay ŉ Tweejarige dogtertjie is Saterdag tragies oorlede toe haar ma haar per ongeluk met haar voertuig gestamp het. Die voorval het by hul huis in Mmametlake in Mpumalanga gebeur. Brig. Leonard Hlathi, woordvoerder van die polisie, sê die 42-jarige ma het haar voertuig uit die motorhuis getrek toe sy haar dogtertjie in die proses gestamp het. Hlathi sê nadat die ma ŉ harde stampgeluid gehoor het, het sy die voertuig gestop en uitgeklim om te kyk wat die geluid veroorsaak het. Sy het haar dogtertjie op die grond aangetref. Sy het nie meer asemgehaal nie. Paramedici en die polisie is na die toneel ontbied. Die dogtertjie is op die toneel deur paramedici dood verklaar. ŉ Saak van strafbare manslag is aanhangig gemaak en die saak word ondersoek. Lt.genl. Mondli Zuma, die provinsiale polisiekommissaris van Mpumalanga, het ná die voorval ŉ beroep op die publiek gedoen om meer waaksaam te wees met hul kinders.